DECIZIA COMISIEI
din 10 decembrie 2008
privind ajutorul de stat C 60/07 acordat de Italia în beneficiul întreprinderii Fluorite di Silius s.p.a.
[notificată cu numărul C(2008) 7805]
(Numai textul în limba italiană este autentic)
(Text cu relevanță pentru SEE)
(2009/239/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 88 alineatul (2) primul paragraf,
având în vedere Acordul privind Spațiul Economic European, în special articolul 62 alineatul (1) litera (a),
după ce părțile interesate au fost invitate să își prezinte observațiile în conformitate cu dispozițiile menționate anterior (1) și ținând seama de observațiile acestora,
întrucât:
I. PROCEDURĂ
(1)
La 11 decembrie 2007, Comisia a informat Italia cu privire la decizia sa de a iniția procedura prevăzută la articolul 88 alineatul (2) din tratat, în legătură cu ajutorul acordat în beneficiul întreprinderii Fluorite di Silius s.p.a. Decizia Comisiei de a iniția procedura a fost publicată în Jurnalul Oficial al Uniunii Europene (2). Comisia a invitat părțile terțe interesate să își prezinte observațiile.
(2)
La 17 ianuarie 2008, Comisia a primit din partea Italiei observații cu privire la inițierea procedurii de investigare formală. La 20 februarie 2008, Comisia a trimis decizia în cauză celor trei întreprinderi care au prezentat observații referitoare la inițierea investigației formale privind cauza conexă C 16/06 Nuova Mineraria Silius (3). Comisia a primit observații din partea celor trei societăți, la 3, 4 și, respectiv, 5 martie 2008. La 28 aprilie 2008, observațiile părților terțe interesate au fost transmise Italiei pentru ca aceasta să comunice observațiile sale.
(3)
La 18 martie 2008 a avut loc o întâlnire între Comisie și autoritățile italiene. La 15 mai 2008 s-a transmis Italiei solicitarea de a trimite informații, la care aceasta a răspuns prin scrisoarea înregistrată în data de 10 iunie 2008.
II. DESCRIERE
(4)
La 8 februarie 2007, Comisia a primit o reclamație, în care se învederează că Regiunea Autonomă Sardinia intenționa: (i) să lanseze o licitație în vederea concesionării exploatării miniere Genna Tres Montis, la care Nuova Mineraria Silius („NMS”) renunțase la 25 iulie 2006; (ii) să înființeze o nouă întreprindere, Fluorite di Silius s.p.a., care să participe la această licitație; și (iii) să-i transfere întreprinderii Fluorite di Silius s.p.a. pe foștii angajați ai NMS.
(5)
În iunie 2006, Regiunea Sardinia a pregătit un Program de acțiune și de gestionare (Programma di intervento e gestione) privind continuarea activității la mina Genna Tres Montis. În septembrie 2006, Banca CIS a întreprins un studiu de fezabilitate, în care se confirmă eficiența economică-financiară a programului menționat. Pe baza acestui studiu, Regiunea Autonomă Sardinia a decis, în data de 4 octombrie 2006, să înființeze o întreprindere care să participe la licitația pentru concesiunea exploatării miniere (4). Ulterior a fost înființată întreprinderea Fluorite di Silius s.p.a., controlată în proporție de 100 % de Regiunea Autonomă Sardinia.
(6)
Ca și în cazul NMS, obiectul principal de activitate al noii întreprinderi îl reprezintă producția și comercializarea de fluorină (5) și galenă (6). Planul de afaceri al întreprinderii Fluorite di Silius s.p.a. se întemeia pe extracția de aproximativ 2,23 milioane de tone de minereu, ceea ce, conform estimărilor actuale (7), ar epuiza rezervele existente ale minei. Ca și în cazul NMS, cea mai mare parte a producției urma să fie vândută întreprinderii producătoare de acid fluorhidric, Fluorsid s.p.a., la care Regiunea Autonomă Sardinia deține o participație de 40 %.
(7)
Cererea de oferte pentru concesiunea minieră a fost publicată la 9 martie 2007. La 23 mai 2007, comisia de selecție a atribuit concesiunea minieră unicului participant la licitație, și anume Fluorite di Silius s.p.a.
(8)
Comisia a decis să inițieze procedura prevăzută la articolul 88 alineatul (2) din tratat în legătură cu măsurile menționate anterior, din trei motive.
(9)
În primul rând, cererea de oferte prevedea obligația ca întreprinderea căreia i se atribuia concesiunea să preia, pentru o perioadă de cel puțin cinci ani, totalitatea angajaților de la NMS înainte de lichidarea acesteia, inclusiv angajații disponibilizați, cu menținerea încadrării ierarhice și a regimului salarial. Comisia apreciază că cererile de oferte care prevăd astfel de condiții care nu sunt compatibile cu funcționarea economiei de piață nu îndeplinesc criteriul investitorului din economia de piață. În special, există probabilitatea ca aceste condiții să confere un avantaj cel puțin activității cesionate, în condițiile în care această activitate nu este supusă presiunii concurențiale și este finanțată de stat, întrucât acesta renunță la încasarea profiturilor (8).
(10)
În al doilea rând, Comisia nu avea certitudinea că Regiunea Autonomă Sardinia a acționat ca un investitor din economia de piață, având în vedere că înființase întreprinderea Fluorite di Silius s.p.a. pentru ca aceasta să participe la licitația pentru concesiunea minieră pe baza planului de afaceri care prevedea o rată a rentabilității interne (RRI) de 3,5 % (9), în mod evident inferioară mediei pe sector (10), precum și costului de oportunitate pentru investitor, calculat pe baza obligațiunilor de trezorerie (11).
(11)
În al treilea rând, Serviciul pentru activități extractive (Servizio Attività Estrattive) a înaintat Regiunii Autonome Sardinia, la data de 6 iunie 2007, un raport (istruttoria) în care evidenția, printre altele, faptul că durata prevăzută pentru proiect (9 ani) nu permite amortizarea completă și recuperarea investițiilor prevăzute în cadrul planului de afaceri al întreprinderii Fluorite di Silius s.p.a. (aproximativ 36,76 milioane EUR). De asemenea, ar rămâne descoperită o valoare reziduală considerabilă de aproximativ 13,5 milioane EUR (reprezentând 36 % din total) (12). O amortizare mai rapidă a activității (care, de altfel, nu este permisă de principiile contabile naționale) ar reprezenta cheltuieli suplimentare în contul de profituri al întreprinderii. În consecință, Comisia și-a exprimat îndoiala cu privire la acceptarea, de către un investitor din economia de piață, a principalelor obiective menționate în planul de afaceri.
(12)
La 18 martie 2008 a avut loc o întrevedere între autoritățile italiene și Comisie, în cursul căreia Comisia și-a exprimat, printre altele, rezervele formulate în decizia de inițiere a procedurii de investigație formală. Prin scrisoarea primită la data de 16 aprilie 2008 și înregistrată la 17 aprilie 2008, autoritățile italiene au informat Comisia cu privire la anularea licitației pentru concesiunea minieră. Prin scrisoarea din 10 iunie 2008, înregistrată la aceeași dată, autoritățile italiene au furnizat o copie a documentului oficial de anulare a licitației, datat 8 aprilie 2008 (13). În aceeași scrisoare, autoritățile italiene au declarat că planul de afaceri al întreprinderii Fluorite di Silius s.p.a., cu privire la care se exprimaseră îndoieli referitoare la fezabilitate în decizia de inițiere a procedurii, nu mai era de actualitate.
(13)
Prin scrisoarea din 16 aprilie 2008, înregistrată la 17 aprilie 2008, autoritățile italiene au informat Comisia cu privire la intenția de a relansa cererea de oferte, însă fără condiția referitoare la angajarea foștilor angajați ai NMS (a se vedea considerentul 9). De asemenea, autoritățile italiene au furnizat Comisiei o copie a cererii de oferte, care nu prevedea nicio condiție privind angajarea foștilor salariați.
(14)
Prin scrisoarea din 10 iunie 2008, înregistrată la aceeași dată, autoritățile italiene au declarat că, în cazul în care întreprinderea decide să participe la noua cerere de oferte lansată recent, în care nu sunt prevăzute condiții, se va propune un nou plan de afaceri. În plus, autoritățile italiene s-au angajat să informeze Comisia cu privire la rezultatul acestei noi licitații și la eventuala atribuire a concesiunii la care NMS renunțase. De asemenea, autoritățile italiene s-au angajat să furnizeze Comisiei, la cerere, planul de afaceri al întreprinderii care a câștigat licitația (14).
(15)
Comisia observă că, în cazul în care Fluorite di Silius s.p.a., controlată în proporție de 100 % de Regiunea Autonomă Sardinia, ar decide să participe la noua licitație lansată recent, planul de afaceri al acesteia ar trebui să fie conform cu principiile investitorului din economia de piață.
(16)
Având în vedere că cererea de oferte care prevede condiția referitoare la angajarea foștilor salariați a fost anulată, nu mai există nici posibilitatea ca o astfel de condiție să constituie un ajutor de stat și, prin urmare, în acest caz întreprinderea Fluorite di Silius s.p.a. nu mai poate fi considerată un potențial beneficiar al ajutorului. În același timp, planul de afaceri prezentat în cadrul licitației menționate nu mai este de actualitate. Pe baza celor prezentate, se poate conchide că procedura de investigație formală nu mai are obiect și, prin urmare, poate fi închisă.
III. CONCLUZIE
(17)
Investigația formală inițiată în legătură cu cererea de oferte, întrucât aceasta prevedea condiții pentru atribuirea concesiunii exploatării miniere Genna Tres Montis, a rămas fără obiect, având în vedere anularea cererii de oferte.
(18)
În consecință, trebuie închisă procedura de investigație formală prevăzută la articolul 88 alineatul (2) din Tratatul CE, inițiată la 11 decembrie 2007 în legătură cu ajutorul acordat întreprinderii Fluorite di Silius s.p.a.,
ADOPTĂ PREZENTA DECIZIE:
Articolul 1
Se declară închisă procedura de investigație formală prevăzută la articolul 88 alineatul (2) din tratat, inițiată la 11 decembrie 2007 în legătură cu întreprinderea Fluorite di Silius s.p.a.
Articolul 2
Prezenta decizie se adresează Republicii Italiene.
Adoptată la Bruxelles, 10 decembrie 2008.